รัฐบาลไทย-ข่าวทำเนียบรัฐบาล-ศธ.จัดประชุมแสดงผลการดำเนินงานโครงการ "ไทยนิยม ยั่งยืน"
วันจันทร์ที่ 3 กันยายน 2561
ศธ.จัดประชุมแสดงผลการดําเนินงานโครงการ "ไทยนิยม ยั่งยืน"
พล.อ.สุรเชษฐ์ ชัยวงศ์ รัฐมนตรีช่วยว่าการกระทรวงศึกษาธิการ เป็นประธานการประชุมแสดงผลการดําเนินงานโครงการไทยนิยม ยั่งยืน และงานนโยบายของสํานักงานส่งเสริมการศึกษานอกระบบและการศึกษาตามอัธยาศัย (สํานักงาน กศน.) พร้อมบรรยายพิเศษ
พล.อ.สุรเชษฐ์ ชัยวงศ์ รัฐมนตรีช่วยว่าการกระทรวงศึกษาธิการ เป็นประธานการประชุมแสดงผลการดําเนินงานโครงการไทยนิยม ยั่งยืน และงานนโยบายของสํานักงานส่งเสริมการศึกษานอกระบบและการศึกษาตามอัธยาศัย (สํานักงาน กศน.) พร้อมบรรยายพิเศษ “การขับเคลื่อนการพัฒนาประเทศตามโครงการฯ เพื่อยกระดับคุณภาพชีวิตของประชาชน” และมอบโล่รางวัลชุมชนต้นแบบระดับสํานักงาน กศน. 19 แห่ง และรางวัลชุมชนต้นแบบระดับจังหวัด 53 แห่ง เมื่อวันพฤหัสบดีที่ 30 สิงหาคม 2561 ณ ห้องแกรนด์ ไดมอนด์ บอลรูม ศูนย์แสดงสินค้าและการประชุมอิมแพ็ค เมืองทองธานี จังหวัดนนทบุรี โดยมีผู้บริหารเข้าร่วมประชุม อาทิ นายกฤตชัย อรุณรัตน์ เลขาธิการ กศน., นายอํานาจ วิชยานุวัติ ผู้ตรวจราชการกระทรวงศึกษาธิการ, นายศรีชัย พรประชาธรรม รองเลขาธิการคณะกรรมการการอาชีวศึกษา ตลอดจนผู้บริหารสํานักงาน กศน. ทั่วประเทศ
นายอํานาจ วิชยานุวัติ ผู้ตรวจราชการกระทรวงศึกษาธิการกล่าวรายงานถึงการจัดประชุมในครั้งนี้ว่า มติคณะรัฐมนตรี เมื่อวันที่ 16 มกราคม 2561 ได้เห็นชอบตามที่นายกรัฐมนตรีเสนอให้การขับเคลื่อนยุทธศาสตร์ชาติ แผนพัฒนาเศรษฐกิจและสังคมแห่งชาติ และยุทธศาสตร์การพัฒนาพื้นที่เพื่อเสริมสร้างความมั่นคงของชาติ ไปสู่การปฏิบัติให้เกิดประโยชน์ต่อการพัฒนาคุณภาพชีวิตของประชาชนอย่างเป็นรูปธรรม โดยให้บูรณาการขับเคลื่อนการทํางานในระดับพื้นที่ตามแนวทางประชารัฐ โดยให้ส่วนราชการหน่วยงานที่มี หรือจะมีโครงการกิจกรรมดําเนินการในพื้นที่ระดับตําบล หมู่บ้าน ใช้ทีมขับเคลื่อนการพัฒนาประเทศตามโครงการไทยนิยม ยั่งยืน ระดับตําบลเป็นแกนหลัก และให้ทุกส่วนราชการหน่วยงานสนับสนุนกลไกการขับเคลื่อนในพื้นที่ทุกระดับตั้งแต่จังหวัดอําเภอ ตําบล และหมู่บ้าน
โดยมีวัตถุประสงค์เพื่อบูรณาการการขับเคลื่อนงานและโครงการของหน่วยงานต่าง ๆ ที่มีเป้าหมายลงพื้นที่ในระดับหมู่บ้านร่วมกัน ตามแนวทางประชารัฐ และเพื่อพัฒนาแก้ไขปัญหาในมิติเศรษฐกิจ สังคม และความมั่นคง ตลอดจนเพื่อสร้างความตระหนักถึงบทบาทหน้าที่ของประชาชน ในการมีส่วนร่วมในการพัฒนาประเทศและการปกครองระบอบประชาธิปไตย
ในส่วนของกระทรวงศึกษาธิการได้มอบหมายให้หน่วยงานในสังกัดร่วมกันขับเคลื่อนการพัฒนาประเทศตามโครงการไทยนิยม ยั่งยืน ตั้งแต่ระดับจังหวัด อําเภอ ตําบล ไปจนถึงระดับหมู่บ้าน โดยได้กําหนดแนวทางการดําเนินงานให้กับหน่วยงานในสังกัดของกระทรวงศึกษาธิการ
ตั้งแต่ระดับจังหวัดมีสํานักงานศึกษาธิการจังหวัด (ศธจ.) ประสานกับคณะกรรมการโครงการไทยนิยม ยั่งยืน ระดับจังหวัด ทุกส่วนราชการในจังหวัด สถาบันอุดมศึกษา รวมทั้งสถานศึกษาทุกระดับส่วนระดับอําเภอสถานศึกษาทุกระดับก็จะมีส่วนสําคัญกับการทํางานร่วมกับคณะกรรมการไทยนิยมฯ ระดับอําเภอในระดับตําบลจะเพิ่มเติมสถานศึกษาในแต่ละตําบล รวมทั้งสํานักงาน กศน.ตําบล และศูนย์การเรียนรู้ตําบล เข้าทํางานร่วมกับคณะกรรมการระดับตําบลอีกด้วย
โดยดําเนินการตาม Road Mapและภายใต้กรอบหลัก 10 ข้ออย่างเข้มแข็ง พร้อมทั้งยังได้สั่งการให้หน่วยงานในสังกัดกระทรวงศึกษาธิการ 5 องค์กรหลัก และหน่วยงานในกํากับ จัดทําข้อมูลการดําเนินงานเพื่อสร้างการรับรู้ในภารกิจของกระทรวงศึกษาธิการ ในการให้บริการแก่ประชาชนในพื้นที่ โดยผ่านทีมงานระดับตําบล ได้แก่ ครู กศน.ตําบล
ทั้งนี้ ได้ประชุมมอบแนวทางการขับเคลื่อนโครงการไทยนิยม ยั่งยืนพร้อมแต่งตั้งคณะกรรมการขับเคลื่อนการพัฒนาประเทศตามโครงการไทยนิยม ยั่งยืน ของกระทรวงศึกษาธิการ จัดประชุมทีมขับเคลื่อนฯ ระดับตําบล อําเภอ จังหวัด ในพื้นที่ 4 ภูมิภาค พร้อมทั้งสรุปผลการดําเนินงานการขับเคลื่อนการพัฒนาประเทศตามโครงการไทยนิยม ยั่งยืน ของกระทรวงศึกษาธิการ วันที่ 5-6 กรกฎาคม 2561 ซึ่งได้พิจารณาเลือกชุมชนต้นแบบเพื่อนําไปสู่การเผยแพร่ 6 ภาค ๆ ละ 1 เรื่อง แนวทางการสร้างการรับรู้ในชุดความรู้ของกระทรวงศึกษาธิการ สู่ประชาชน โดยเป็นการรวบรวมสภาพปัญหาอุปสรรค และข้อเสนอแนะ จากพื้นที่ 6 ภาค นํามาเสนอในภาพรวมของการดําเนินงานการสร้างการรับรู้ในชุดความรู้ฯ
การดําเนินการประชุมครั้งนี้ จะดําเนินการรวบรวมผลการนําเสนอชุมชนต้นแบบและแนวทางจากการประชุม เพื่อเป็นข้อมูลประกอบการพัฒนาการดําเนินงานขับเคลื่อนการพัฒนาประเทศตามโครงการไทยนิยม ยั่งยืน ภายใต้กรอบภารกิจของกระทรวงศึกษาธิการ เพื่อนําไปสู่การปฏิบัติที่สามารถเข้าถึงความต้องการของประชาชนอย่างเต็มที่ และการสร้างการรับรู้ในชุดความรู้ของกระทรวงศึกษาธิการสู่ประชาชน ได้อย่างต่อเนื่องและยั่งยืนต่อไป
พล.อ.สุรเชษฐ์ ชัยวงศ์ รมช.ศึกษาธิการกล่าวภายหลังรับฟังผลดําเนินงานโครงการไทยนิยม ยั่งยืน ว่าตลอดระยะเวลา 1 ปีที่ผ่านมา มีผลการดําเนินงานที่มีความก้าวหน้าอย่างเป็นระบบ และเห็นถึงความมุ่งมั่นที่ทุกคนต้องการสร้างประโยชน์แก่ประชาชนและประเทศชาติ ตามบทบาทหน้าที่ของกระทรวงศึกษาธิการ แม้จะเป็นเพียงส่วนหนึ่งของโครงการ แต่ก็ได้แสดงให้เห็นว่าสํานักงาน กศน. สามารถเป็นที่พึ่งที่ปรึกษาแก่ประชาชน ตลอดจนให้ความรู้ที่เป็นประโยชน์ต่อการพัฒนาพื้นที่อย่างมีประสิทธิภาพ จนเกิดผลสําเร็จอย่างเป็นรูปธรรม
ปัจจุบันรัฐบาลได้กําหนดยุทธศาสตร์ชาติระยะ 20 ปีเพื่อเป็นกรอบการทํางานให้ทุกหน่วยงานทุกภาคส่วน เดินสู่เป้าหมายเพื่อให้ประเทศไทยมีความมั่นคง มั่งคั่ง ยั่งยืน โดยมียุทธศาสตร์หลัก 6 ด้าน ซึ่งในส่วนของกระทรวงศึกษาธิการ โดยเฉพาะสํานักงาน กศน. ถือว่ามีความเกี่ยวข้องครอบคลุมในทุกยุทธศาสตร์ และโครงการไทยนิยม ยั่งยืน ก็ถือเป็นการขับเคลื่อนการพัฒนาประเทศเพื่อเพิ่มรายได้ให้กับประชาชนอย่างยั่งยืนภายใต้กรอบหลักการมีส่วนร่วม 10 แนวทาง ได้แก่ 1) สัญญาประชาคม ผูกใจไทยเป็นหนึ่ง 2) คนไทยไม่ทิ้งกัน 3) ชุมชนอยู่ดีมีสุข 4) วิถีไทยวิถีพอเพียง 5) รู้สิทธิ รู้หน้าที่ รู้กฎหมาย 6) รู้กลไกการบริหารราชการ 7) รู้รักประชาธิปไตยไทยนิยม 8) รู้เท่าทันเทคโนโลยี 9) ร่วมแก้ไขปัญหายาเสพติด และ 10) งานตามภารกิจของทุกหน่วยงาน (Function)
การดําเนินงานโครงการ ได้เน้นสร้างการรับรู้และความเข้าใจให้เกิดขึ้นกับประชาชนในพื้นที่ ตั้งแต่ระดับตําบล หมู่บ้าน และชุมชนโดยมีการประชุมสรุปผลการดําเนินงานการขับเคลื่อนการพัฒนาประเทศตามโครงการไทยนิยม ยั่งยืน ของกระทรวงศึกษาธิการ เมื่อวันที่ 6 กรกฎาคมที่ผ่านมา ซึ่งพบว่า“ผลการดําเนินงานประสบความสําเร็จเป็นที่น่าพอใจ”พร้อมได้ขอให้มีการทบทวนการดําเนินงาน โดยสิ่งใดเกิดประโยชน์ต่อประชาชนให้ดําเนินการอย่างต่อเนื่อง และส่วนใดต้องแก้ไขปรับปรุงก็ต้องเร่งพัฒนาให้ถูกต้องและตรงกับบริบทของพื้นที่อย่างเหมาะสมต่อไป
อย่างไรก็ตาม สิ่งที่ต้องการให้พิจารณาดําเนินการอย่างต่อเนื่อง คือ "โครงการชุมชนต้นแบบ"ซึ่งเกิดประโยชน์กับชุมชนอย่างแท้จริง และเพื่อให้เกิดความต่อเนื่องควรมีการขยายผลชุมชนต้นแบบเพิ่มเติมทั้งในระดับอําเภอและระดับตําบล เสมือนชุมชนต้นแบบคือสัญลักษณ์ของสํานักงาน กศน. ในโครงการไทยนิยม ยั่งยืน
ในส่วนของการพิจารณาคัดเลือกชุมชนต้นแบบ ควรคํานึงถึงบริบทและศักยภาพที่มีความแตกต่างกันในแต่ละพื้นที่ด้วย โดยตั้งเป้าหมายจะขยายผล “ชุมชนต้นแบบระดับตําบล” ให้ครบทั้ง 7,424 ตําบล ภายในปี 2561 เพื่อมอบเป็น “ของขวัญปีใหม่ให้กับประชาชน” ด้วย
ในส่วนของการดําเนินงานเพื่อยกระดับคุณภาพชีวิตของประชาชน มีรายได้เพิ่มขึ้น พ้นจากความยากจน และลดความเหลื่อมล้ํา ก็ถือเป็นอีกภารกิจที่สําคัญที่สํานักงาน กศน. จะต้องเป็นหน่วยงานหลักในการดําเนินการในหลายส่วน ดังนี้
การขยายผลกลุ่มเป้าหมายที่ผ่านการอบรมหลักสูตร e-Commerce เพิ่มขึ้นเป็น 3.2 แสนคนและในพื้นที่ที่มีความต้องการ
การแก้ปัญหาประชากรวัยเรียนนอกระบบการศึกษาที่จะต้องมีการสํารวจข้อมูลอย่างรอบคอบหลายครั้ง เพื่อให้ได้ข้อมูลที่ถูกต้องและชัดเจนก่อนที่จะเปิดภาคเรียนที่ 2 ปีการศึกษา 2561 ซึ่งในเรื่องนี้ดําเนินประสบความสําเร็จมาแล้วในพื้นที่ 3 จังหวัดชายแดนใต้ ด้วยวิธีเคาะประตูบ้านเพื่อตามหาประชากรวัยเรียน จนสามารถนําประชากรวัยเรียนอายุระหว่าง 3-18 ปี กลับเข้าสู่ระบบการศึกษาได้จํานวน 45,890 คน หรือร้อยละ 60 ของจํานวนเด็กที่อยู่นอกระบบการศึกษา และได้รับการชื่นชมจากยูเนสโก โดยจะมีการนําเรื่องดังกล่าวเสนอในการประชุมอาเซียน เพื่อถ่ายทอดให้ประเทศสมาชิกรับทราบด้วย
การดูแลสุขภาวะ สุขอนามัยของประชาชนในพื้นที่โดยให้ครู กศน. ทํางานร่วมกับหน่วยงานสาธารณสุข เพื่อให้ความรู้กับประชาชนในการดูแลและป้องกันตนเองอย่างต่อเนื่อง พร้อมประเมินผลเพื่อสะท้อนความเห็นของประชาชนและนํามาปรับปรุงการดําเนินงาน
การส่งเสริมการเรียนรู้ภาษาไทยทั้งการอ่าน เขียน พูด ฟัง โดยมีการวางแผนงานที่เป็นระบบชัดเจน ตามหลักคิด “คิดให้ครบ ทบทวนเป็นห้วง ๆ ห่วงการรับรู้ สู่การบูรณาการ” พร้อมใช้กระบวนการเรียนการสอน ตลอดจนสื่อต่าง ๆ ที่กระทรวงศึกษาธิการมีอยู่แล้วอย่างจริงจัง อาทิ การแจกรูปสะกดคํา, ตําราที่ได้รับพระราชทานจากสมเด็จพระเทพรัตนราชสุดาฯ สยามบรมราชกุมารี เป็นต้น
การเพิ่มอัตราการอ่านของประชาชนสํานักงาน กศน. เตรียมจัดงาน “วันที่ระลึกสากลแห่งการรู้หนังสือ ประจําปี 2561” ระหว่างวันที่ 7-8 กันยายน 2561 ณ ศูนย์ประชุมนานาชาตินงนุช จังหวัดชลบุรี ภายใต้แนวคิดหลักของยูเนสโก “Literacy and Skills Development” (การรู้หนังสือและการพัฒนาทักษะของประชากรในศตวรรษที่ 21) เพื่อรณรงค์และเฉลิมฉลองร่วมกับประเทศต่าง ๆ ทั่วโลก
พล.อ.สุรเชษฐ์ ยังได้กล่าวถึงการขับเคลื่อนงานด้านอาชีวศึกษาซึ่งดูแลรับผิดชอบด้วยว่ามีความก้าวหน้าไปมาก โดยเฉพาะการจัดตั้งศูนย์ประสานงานการผลิตและพัฒนากําลังคนอาชีวศึกษา ซึ่งดําเนินการจัดตั้งครบทั้ง 6 ภาคแล้ว โดยใช้แนวทางการทํางานประกอบด้วย"1 ศูนย์กลาง 6 ศูนย์ภูมิภาค 18 ศูนย์กลุ่มจังหวัด"และหากมีการจัดตั้ง กศน.ในระดับภาค ก็จะช่วยส่งเสริมเชื่อมโยงการทํางานร่วมกับศูนย์ประสานงานฯ ของอาชีวศึกษา เพื่อพัฒนาอาชีพและรายได้แก่ผู้เรียนในระบบการศึกษานอกระบบด้วย ทั้งนี้ได้มีการบูรณาการข้อมูลความต้องการกําลังคนอาชีวะกับหน่วยงานต่าง ๆ ที่เกี่ยวข้อง เพื่อรวบรวมเป็น Big Data ด้านกําลังคนอาชีวศึกษา ที่จะมีความสําคัญต่อการพัฒนากําลังคนให้ตรงกับความต้องการของตลาดงาน และสอดคล้องกับทิศทางการพัฒนาประเทศในมิติของเศรษฐกิจด้วย อีกทั้งได้ตั้งเป้าหมายที่จะรวบรวมข้อมูลนักศึกษาในพื้นที่เขตพัฒนาพิเศษภาคตะวันออก (EEC) ที่ต้องการต่อยอดการพัฒนาอาชีพ เพื่อนําเข้ามาเรียนอาชีวศึกษานอกระบบให้มากขึ้น
พล.อ.สุรเชษฐ์ ย้ําว่า การที่รัฐบาลกําหนดให้มีเขตพัฒนาพิเศษภาคตะวันออก เนื่องจากมีความต้องการพัฒนาให้เป็นเขตเศรษฐกิจชั้นนําของอาเซียน ภายในระยะเวลา 5 ปี จึงทุ่มเทแนวคิดเพื่อวางแผนและบริหารทรัพยากร ตลอดจนแสวงหาความร่วมมือเพื่อพัฒนาพื้นที่อย่างต่อเนื่อง โดยขอให้คํานึง 3 เรื่องที่จะช่วยให้การทํางานทุกอย่างเกิดผลสําเร็จ คือ “ผลสัมฤทธิ์ เป็นรูปธรรม ยั่งยืน” ที่จะต้องมองไปข้างหน้าให้มากขึ้น ทํางานด้วยความสุข เพราะความสุขของคนเราอยู่ที่ความภูมิใจ เมื่อได้มองเห็นสิ่งที่ตั้งใจทําแล้วก็จะเกิดความสําเร็จอันจะนําไปสู่การร่วมกันสร้างประเทศให้มีความเจริญก้าวหน้า และมีความมั่นคง มั่งคั่ง และยั่งยืน.
Written byนวรัตน์ รามสูต, อิชยา กัปปา
Photo Creditสุรัตน์ ภู่สุวรรณ, กิตติกร แซ่หมู่
Rewriterนวรัตน์ รามสูต
Editorบัลลังก์ โรหิตเสถียร